บลจ.กรุงไทยตั้งทริกเกอร์ซื้อหุ้นเอเชียเหนือ
KTAM มั่นใจตลาดหุ้นนอร์ทเอเชียยังพุ่งต่อ เปิดทริกเกอร์ฟันด์8เดือน8%ขาย15-21ต.ค.นี้
15 ต.ค. 2557

KTAM มั่นใจตลาดหุ้นนอร์ทเอเชียยังพุ่งต่อ เปิดทริกเกอร์ฟันด์8เดือน8%ขาย15-21ต.ค.นี้ 
นางชวินดา  หาญรัตนกูล   กรรมการผู้จัดการและประธานเจ้าหน้าที่บริหาร  บริษัทหลักทรัพย์จัดการกองทุน (บลจ.) กรุงไทย (KTAM)   เปิดเผยว่า   บริษัทจะเปิดจำหน่ายกองทุนเปิดเคแทม นอร์ท เอเชีย อิควิตี้ 8% ทริกเกอร์  ฟันด์ (KTNA8)    เสนอขายในวันที่ 15 -21 ต.ค.2557   มูลค่าเงินลงทุนขั้นต่ำ 10,000 บาท   ราคาหน่วยลงทุนละ 10 บาท  โดยกองทุนจะลงทุนในหน่วยลงทุนของกองทุนอีทีเอฟในต่างประเทศไม่น้อยกว่า 80% ของมูลค่าทรัพย์สินสุทธิของกองทุน  เพื่อสร้างผลตอบแทนจากการลงทุนในกองทุนให้ใกล้เคียงกับผลตอบแทนของดัชนีหุ้นของประเทศในภูมิภาคเอเชียเหนือ  ได้แก่  ญี่ปุ่น  จีน ฮ่องกง  และเกาหลีใต้  
ทั้งนี้  กองทุนมีเป้าหมายสร้างผลตอบแทน 8% ในเวลา 8 เดือน โดยจะเลิกโครงการโดยอัตโนมัติ เมื่อหน่วยลงทุนไม่ต่ำกว่า 11.0000 บาท เป็นเวลา 3 วันทำการติดต่อกันขึ้นไป กรณีที่ไม่ถึงตามเป้าหมาย บริษัทจะเปิดรับซื้อคืนหน่วยลงทุนทุกวันทำการ  ตั้งแต่เริ่มเปิดทำการจนถึงเวลา  12.00  น.    และหากในวันใดวันหนึ่งราคาหน่วยลงทุนไม่ต่ำกว่า 11.0000 บาท เป็นเวลา 3 วันทำการติดต่อกันขึ้นไป  บริษัทจะรับซื้อคืนหน่วยลงทุนโดยอัตโนมัติ 
สาเหตุที่บริษัทสนใจลงทุนในหุ้นกลุ่มประเทศนอร์ทเอเชีย  เนื่องจาก เป็นประเทศที่ได้ประโยชน์จากเศรษฐกิจโลกฟื้นตัว    ได้รับผลบวกจากมาตรการกระตุ้นเศรษฐกิจ    มีแนวโน้มอัตรากำไรเติบโตในระดับสูง   และราคาหุ้นยังอยู่ในระดับต่ำ   จากผลการสำรวจความเห็นของนักวิเคราะห์จากโบรกเกอร์ต่างๆ ที่ติดตามข้อมูลรายบริษัทอย่างใกล้ชิด รวบรวมโดย บลูมเบิร์ก   โดยมองว่า เศรษฐกิจของประเทศจีนยังชะลอตัวลง แต่ยังมีโอกาสเติบโตในระดับสูง     แผนปฎิรูปโครงสร้างเศรษฐกิจเปิดโอกาสให้กระแสเงินทุนไหลเข้า   มาตรการผ่อนคลายการเงิน  และแผนกระตุ้นเศรษฐกิจ ส่งผลบวกต่อการฟื้นตัวของเศรษฐกิจ     เป้าหมายดัชนีตลาดหลักทรัพย์ของจีนในอีก 12 เดือนข้างหน้า  อยู่ที่ 2,697  จุด  จากปัจจุบัน อยู่ที่  2,474  จุด  หรือเพิ่มขึ้นประมาณ  9%      
ส่วนแนวโน้มเศรษฐกิจเกาหลีใต้    ได้รับผลบวกจากการฟื้นตัวของเศรษฐกิจโลก  การกลับมาฟื้นตัวผลประกอบการบริษัทจดทะเบียน  แผนกระตุ้นเศรษฐกิจ และการเงินผ่อนคลายนโยบายการเงิน   โดยตลาดหุ้นเกาหลีใต้ในอีก 12 เดือน ข้างหน้า  คาดว่าจะอยู่ที่ 2,475  จุด     จากปัจจุบัน อยู่ที่ 1,976  จุด    หรือเพิ่มขึ้นประมาณ 25%  
ด้านเศรษฐกิจประเทศญี่ปุ่น   มีแนวโน้มหลุดจากสภาวะเงินฝืด    การเติบโตของผลประกอบการบริษัทจดทะเบียน   มาตรการผ่อนคลายด้านการคลังและการเงินอย่างต่อเนื่อง เป้าหมายดัชนีตลาดหลักทรัพย์ญี่ปุ่น ในอีก 12 เดือนข้างหน้า อยู่ที่ 16,782 จุด ข้อมูลจากบลูมเบิร์ก  ณ  วันที่ 10 ก.ย.2557